ઉત્તમભાઈના સફળ વ્યવસાયી જીવનનું આરંભબિંદુ ‘ટ્રિનિકામ પ્લસ’ નામની ટેબ્લેટ બની એમને માટે આર્થિક રીતે ‘પ્લસ’ આપનારી, સધ્ધર કરનારી ‘ટ્રિનિકામ પ્લસ’ બની. આ પ્રયત્ન એમની સૂઝ-બૂઝ અને પ્રતિભાનો પૂર્ણ પરિચય આપનારો બની રહ્યો, પણ એમની સૂઝના ‘પ્લ્સ’ નો પણ સર્વને ખ્યાલ આવ્યો. આ સમયે એમની ઓફિસ છાપીમાં હતી. છાપીમાં ‘ડ્રગ લાઈસન્સ’ લઈને ત્યાં માલ મુકાવતા હતા. બે વર્ષ સુધી અમદાવાદમાં કામ કર્યું, પરંતુ ઓફિસના ખર્ચથી બચવા છાપીમાં ઓફિસ રાખી હતી. ટૂંકી મૂડીએ હરણફાળ ભરનાર પાસે ખર્ચાની સાવધાની જોઈએ. કરકસરને સમૃધ્ધિના વૃક્ષનું ખાતર માનતા હતા. ઉત્તમભાઈએ ખર્ચની લક્ષ્મણરેખા જાળવીને વિકાસની મંઝિલ ભણી આગેકૂચ કરવાનો નિર્ધાર કર્યો હતો. તેઓ અમદાવાદમાં રહીને દવાના ઓર્ડર ભેગા કરતા અને પછી છાપી જઈને દવાઓ મોકલતા.